Man buite winkel doodgeslaanParamedici op die toneel. Foto: Verskaf ŉ Man in sy 40’s is Saterdagoggend buite ŉ winkel in CJ Langenhovenweg in George in die Wes-Kaap doodgeslaan. Kapt. Malcolm Pojie, polisiewoordvoerder, het aan Maroela Media gesê polisiebeamptes was omstreeks 09:30 op roetinepatrollie toe hulle op die toneel afgekom het. “Na wat verneem word, het die oorledene en ŉ ander man, vermoedelik albei haweloses, in ŉ rusie betrokke geraak. Die oorledene het die ander man op die grond vasgedruk en met hom gestoei, toe die man wat op die grond gelê het se meisie tussenbeide getree en die slagoffer na bewering drie keer met ŉ besemstok teen die agterkant van sy kop geslaan het,” het Pojie gesê. Paramedici van ER24 is na die toneel ontbied. Ineke van Huyssteen, woordvoerder van ER24, het gesê by paramedici se aankoms op die toneel is die man op die sypaadjie voor ŉ winkel aangetref. “Die man het noodlottige wonde aan sy kop opgedoen en is op die toneel dood verklaar,” het sy gesê. Volgens Pojie is dit nog nie duidelik wat tot die konfrontasie gelei het nie. “Die ander man en sy meisie is op die toneel in hegtenis geneem en is tans in aanhouding by die George-polisiestasie.” Die man en die vrou moet binnekort in die plaaslike landdroshof verskyn op ŉ aanklag van moord.